钦定古今图书集成/明伦汇编/闺媛典/第354卷 > 安乐坊倪氏女少日曾识之一别十年矣岁晚
## 钦定古今图书集成/明伦汇编/闺媛典/第354卷 > 安乐坊倪氏女少日曾识之一别十年矣岁晚

《与其母子邂逅吴山下，则已委身为小吏。妻因邀至所居，置酒叙话，怆然感旧，为赋此》

瞿佑

吴山山下安荣里，陋巷穷居有西子。嫣然一笑坐生
春，信是天人谪居此。相逢昔在十年前，双鬟未合脸
如莲。学画蛾眉挥彩笔，偷传雁字卜金钱。相逢今在
十年后，鬒发如云眼波溜。风吹绣带露罗鞋，酒泛银
杯淹翠袖。自言文史旧曾知，写景题情事事宜。但传
秦女《吹箫谱》，不咏“湘灵《鼓瑟辞》。”暮雨朝云容易度，野
鸭家鸡竞相妒。当时自说苑中花，今日翻成道傍树。
日闻此语重悲伤，对景徘徊欲断肠。渭城《杨柳》歌三
叠，湓水琵琶泣数行。相送出门留后约，暮天惨惨东
风恶。醉归感旧赋新篇，重与佳人嗟命薄。